
JAVNI POZIV ZA UKLJUČIVANJE KORISNIKA U PROJEKT COOPeR 2.0
Poziv maslinarima za sudjelovanje u projektnim aktivnostima

Hrvatska gospodarska komora, kao partner na projektu COOPeR 2.0, poziva zainteresirane maslinare s područja Splitsko-dalmatinske, Zadarske, Šibensko-kninske i Dubrovačko-neretvanske županije da se prijave za sudjelovanje u projektnim aktivnostima usmjerenim na razvoj održivog i inovativnog maslinarstva, primjenu suvremenih metoda praćenja štetnika te testiranje i praćenje različitih sorti maslina.

Projekt COOPeR 2.0 provodi se u prekograničnom području Hrvatske, Bosne i Hercegovine i Crne Gore, s ciljem jačanja istraživačkih i inovacijskih kapaciteta u sektoru maslinarstva, primjene novih tehnologija, razmjene znanja i razvoja praktičnih rješenja za održiviju i konkurentniju proizvodnju.

1. PROJEKTNE AKTIVNOSTI ZA KORISNIKE

Odabrani korisnici bit će uključeni u projekt kroz model Living Laba, koji povezuje proizvođače, istraživačke organizacije i druge relevantne dionike u zajedničkom testiranju i primjeni novih tehnologija i metoda u stvarnim proizvodnim uvjetima. Projektne aktivnosti uključuju:
dodjelu odabranog broja sadnica maslina za sadnju u vlastitim maslinicima;
dodjelu specijaliziranih lovki za praćenje maslinine muhe i drugih štetnika masline u postojećim maslinicima;
primjenu suvremenih metoda praćenja štetnika i prikupljanje podataka iz vlastitih nasada;
sudjelovanje u edukacijama, stručnim radionicama i razmjeni znanja.

2. UVJETI ZA PRIJAVU

Prijaviti se mogu fizičke ili pravne osobe koje se bave maslinarstvom i ispunjavaju sljedeće uvjete:
posjeduju ili imaju pravo korištenja zemljišta odnosno maslinika na području Splitsko-dalmatinske, Zadarske, Šibensko-kninske, ili Dubrovačko-neretvanske županije; 
za aktivnost podizanja novog maslinika raspolažu odgovarajućom površinom za sadnju dodijeljenih sadnica i mogu osigurati njihovo održavanje;
za aktivnost procjene učinkovitosti lovki imaju aktivan nasad maslina pogodan za provedbu projektnih aktivnosti;
registrirani su za obavljanje poljoprivredne djelatnosti (trgovačko društvo - MSP, OPG, obrt, poljoprivredno gospodarstvo ili drugi odgovarajući oblik registracije);
spremni su sudjelovati u odabranoj projektnoj aktivnosti, redovito prikupljati i dostavljati podatke prema uputama projektnog tima;
spremni su omogućiti dogovorene terenske posjete i sudjelovati u edukacijama, radionicama i drugim projektnim aktivnostima.

3. BROJ KORISNIKA I ODABIR

Broj korisnika je ograničen na 30 korisnika na razini projekta, odnosno 10 korisnika iz svake zemlje partnera: Hrvatske, Bosne i Hercegovine i Crne Gore. Na području navedenih četiriju županija Republike Hrvatske bit će odabrano ukupno 10 korisnika. 
Podnošenje prijave ne podrazumijeva automatski odabir niti jamči dodjelu sadnica, lovki ili drugih projektnih resursa.

U slučaju većeg broja prijavljenih kandidata koji ispunjavaju osnovne uvjete, prednost će imati prijavitelji koji imaju odgovarajuću i dostupnu lokaciju za provedbu projektnih aktivnosti, mogućnost pravilne sadnje i dugoročnog održavanja novih nasada ili aktivan postojeći maslinik prikladan za postavljanje i praćenje lovki. U obzir će se uzeti i spremnost prijavitelja na redovito praćenje, prikupljanje i dostavljanje podataka, sudjelovanje u terenskim aktivnostima i edukacijama te interes za primjenu novih tehnologija u maslinarstvu.
Projektni partneri zadržavaju pravo stručne procjene i odabira prijavitelja koji, prema njihovoj obrazloženoj procjeni, najbolje odgovaraju ciljevima i operativnim potrebama projekta. Ispunjavanje minimalnih uvjeta ne znači automatski izbor.

Pri odabiru će se također voditi računa o geografskoj i proizvodnoj zastupljenosti odabranih lokacija te njihovoj prikladnosti za ostvarivanje ciljeva i provedbu projektnih aktivnosti.

4. OBVEZE ODABRANIH KORISNIKA

Odabrani korisnici obvezuju se provoditi aktivnosti za koje su odabrani, što uključuje pravilnu sadnju i održavanje dodijeljenih sadnica i postavljanje i korištenje lovki prema uputama projektnog tima, redovito praćenje njihova stanja i evidentiranje podataka, omogućavanje terenskih posjeta projektnog tima te sudjelovanje u predviđenim edukacijama i drugim projektnim aktivnostima. Prikupljeni podaci koristit će se za potrebe provedbe projektnih aktivnosti te razvoja stručnih preporuka i informativnih sadržaja namijenjenih proizvođačima, koji će biti dostupni putem projektne digitalne platforme.

5. KORISTI ZA KORISNIKE

Korisnici će, u okviru raspoloživih projektnih resursa, dobiti sadnice maslina i specijalizirane lovke za praćenje štetnika, stručne upute za njihovu primjenu te mogućnost sudjelovanja u edukacijama, razmjeni iskustava i testiranju novih tehnologija u vlastitim maslinicima. Na taj način postaju aktivni sudionici Living Laba i doprinose razvoju praktičnih rješenja za održivije maslinarstvo.







6. NAČIN I ROK ZA PODNOŠENJE PRIJAVA

Prijave se podnose u razdoblju od 11. do 19. studenog 2026. godine na jedan od sljedećih načina: ispunjavanjem online prijavnog obrasca koji se nalazi na poveznici OVDJE ili preuzimanjem prijavnog obrasca koji se nalazi u popratnim dokumentima uz Javni poziv, njegovim ispunjavanjem i slanjem na e-mail adresu: apuzic@hgk.hr. Prijava treba sadržavati osnovne podatke o prijavitelju i podatke o masliniku koji će biti uključen u projekt. Nakon isteka roka za prijavu izvršit će se administrativna provjera i odabir korisnika sukladno uvjetima i kriterijima utvrđenima ovim javnim pozivom.












Projekt COOPeR 2.0 - Unapređenje konkurentnosti maslinarstva kroz Triple Helix model, financiran je kroz Interreg VI-A IPA program prekogranične suradnje Hrvatska – Bosna i Hercegovina – Crna Gora 2021–2027., prioritetna os programa 1 - Pametna ulaganja u istraživanje, inovacije i konkurentno poduzetništvo. Nositelj projekta je Grad Mostar, a projektni partneri uz HGK  su Institut za jadranske kulture i melioraciju krša u Splitu, Privredna/Gospodarska komora Federacije Bosne i Hercegovine u Mostaru te Univerzitet Crne Gore, Biotehnički fakultet u Podgorici. Trajanje projekta je 24 mjeseca, od 01.06.2026. do 31.05.2028. Ukupan budžet projekta iznosi 1.158.847,84 EUR, od čega je iznos EU sufinanciranja: 985.020,66 EUR. Više informacija o programu Interreg VI-A IPA program prekogranične suradnje Hrvatska-Bosna i Hercegovina-Crna Gora 2021.-2027. možete pronaći na: https://interreg-hr-ba-me.eu/.


Prikupljeni osobni podaci obrađivat će se isključivo u svrhu provedbe postupka prijave, odabira sudionika i realizacije aktivnosti projekta COOPeR 2.0, u skladu s Uredbom (EU) 2016/679 (Opća uredba o zaštiti podataka – GDPR) i važećim propisima o zaštiti osobnih podataka.

